ครม.เคาะแพ็กเกจลดภาษีที่ดิน-ค่าธรรมเนียมโอนอสังหาฯ ต่ออีก 1 ปี เยียวยาโควิดรอบใหม่
ครม. เคาะแพ็กเกจลดภาษีที่ดิน-ค่าธรรมเนียมโอนอสังหาฯ ต่ออีก 1 ปี บรรเทาภาระปชช. เยียวยาโควิดรอบใหม่
ครม. เคาะแพ็กเกจลดภาษีที่ดิน-ค่าธรรมเนียมโอนอสังหาฯ ต่ออีก 1 ปี บรรเทาภาระปชช. เยียวยาโควิดรอบใหม่
26 ม.ค. 2564

รายงานข่าวจากที่ประชุมคณะรัฐมนตรี (ครม.) เปิดเผยว่า การประชุม ครม.วันนี้ (26 ม.ค.64) ที่มีพล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม (รมว.กลาโหม) เป็นประธานการประชุม ครม.มีมติเห็นชอบมาตรการด้านภาษี 3 มาตรการ
1.ขยายเวลาการยื่นแบบแสดงรายการและชำระภาษีเงินได้บุคคลธรรมดาประจำปี 2563 กับกรมสรรพากรออกไปอีก 3 เดือน ซึ่งเดิมกำหนดสิ้นสุดยื่นวันสุดท้าย 31 มีนาคม 2564 ออกไปเป็นวันที่ 30 มิถุนายน 2564
2.การลดอัตราจัดเก็บภาษีที่ดินและสิ่งปลูกสร้างรอบปี 2564 ลง 90% และให้จัดเก็บจริงเพียง 10% ครอบคลุมที่ดินและสิ่งปลูกสร้างทุกประเภท ไม่ว่าจะเป็นใช้ประโยชน์เป็นที่อยู่อาศัย ทำการเกษตร ที่ดินว่างเปล่า และใช้ประโยชน์เชิงพาณิชย์ อุตสาหกรรมหรืออื่นๆ
3.ขยายมาตรการลดค่าธรรมเนียมการโอนซื้ออสังหาริมทรัพย์ สำหรับราคาบ้านไม่เกิน 3 ล้านบาท เพื่อช่วยเหลือธุรกิจอสังหาริมทรัพย์ และลดค่าใช้จ่ายของประชาชนที่ต้องการซื้อที่อยู่อาศัย โดยจะลดค่าธรรมเนียมการจดทะเบียนโอนอสังหาริมทรัพย์และห้องชุดจากเดิม 2% ของราคาประเมินทุนทรัพย์เหลือ 0.01% และยังลดค่าจดทะเบียนจำนองอสังหาริมทรัพย์และห้องชุดจากเดิม 1% ของมูลค่าที่จำนอง เหลือ 0.01% ซึ่งจะช่วยลดค่าใช้จ่ายได้มาก กรณีซื้อบ้านหลังละ 3 ล้านบาท เดิมจะต้องเสียค่าโอนและจดจำนองสูงถึง 60,000 บาท จะลดเหลือ 300 บาทเท่านั้น